Ομπάμα: Μη ρεαλιστικές οι σοβαρές περικοπές χωρίς την προσθήκη εσόδων
παραμένουν οι σοβαρές διαφωνίες Λευκού Οίκου-Ρεπουμπλικανών για το όριο χρέους
Ο Πρόεδρος Ομπάμα και οι αντιπολιτευόμενοι Ρεπουμπλικανοί ζητούν ο ένας απ’ τον άλλο να υποβάλλει «σοβαρά» σχέδια για την επίλυση των προβλημάτων χρέους της χώρας. Σε τηλεοπτική συνέντευξη τύπου από το Λευκό Οίκο, ο κ. Ομπάμα δήλωσε επανειλημμένα ότι είναι διατεθειμένος να εξετάσει περικοπές σε δημοφιλή κοινωνικά προγράμματα, συμπεριλαμβανομένων και των συντάξεων και της υγειονομικής περίθαλψης των υπερηλίκων και των βετεράνων. Σε αντάλλαγμα ο Αμερικανός Πρόεδρος ζητά απ’ τους Ρεπουμπλικανούς να εγκρίνουν υψηλότερους φόρους για τους πλουσιότερους αμερικανούς και τις μεγάλες εταιρείες. Οι σημαντικές διαφορές παραμένουν μεταξύ Ρεπουμπλικανών και Λευκού Οίκου, ενώ πλησιάζει η προθεσμία της 2ας Αυγούστου για την αύξηση του νόμιμου ορίου χρέους των ΗΠΑ πέραν των 14,3 τρισεκατομμυρίων δολαρίων. Ενδεχόμενη αποτυχία επίτευξης συμφωνίας θα σημάνει ανικανότητα των ΗΠΑ να ανταποκριθούν σε ορισμένες οικονομικές τους υποχρεώσεις. Αν αυτό συμβεί, μεγάλοι οίκοι αξιολόγησης έχουν δηλώσει ότι θα υποβαθμίσουν την πιστοληπτική ικανότητα των ΗΠΑ. Κάτι τέτοιο θα είχε σαν συνέπεια την αύξηση των επιτοκίων και θα έβλαπτε την οικονομική ανάπτυξη, δήλωσε ο κ. Ομπάμα. Πάντως σε προηγούμενη συνέντευξη τύπου, ο Πρόεδρος της Βουλής των Αντιπροσώπων, Ρεπουμπλικανός Τζον Μπέινερ, δήλωσε ότι η Βουλή θα ψηφίσει την άλλη εβδομάδα επί μέτρου αύξησης του ορίου χρέους κατά 2,4 τρισεκατομμύρια δολάρια. Το μέτρο προβλέπει επίσης περικοπές δαπανών, πλαφόν σε δαπάνες, καθώς και συνταγματική τροπολογία για υποχρεωτικό ισοσκελισμό του προϋπολογισμού. Από τη πλευρά του ο κ. Ομπάμα επεσήμανε ότι τέτοιες περικοπές χωρίς την προσθήκη εσόδων, προϋποθέτουν σοβαρές μειώσεις σε ζωτικής σημασίας κρατικά προγράμματα για πολλούς αμερικανούς και πρόσθεσε ότι δεν είναι απαραίτητη τροπολογία του συντάγματος για να λάβουν οι εκλεγμένοι εκπρόσωποι του λαού τις δύσκολες αποφάσεις που πρέπει να ληφθούν.